രണ്ടാമൂഴം തിരക്കഥ തിരികെ വേണമെന്ന് ആവശ്യപ്പെട്ട് എം . ടി . വാസുദേവൻ നായർ നൽകിയ ഹർജി കോഴിക്കോട് മുൻസിഫ് കോടതി ഇന്ന് വീണ്ടും പരിഗണിക്കും . നേരത്തെ എംടി യുടെ ഹർജി പരിഗണിച്ച കോടതി തിരക്കഥ ഉപയോഗിക്കുന്നതിന് താത്കാലിക വിലക്ക് ഏർപ്പെടുത്തുകയും സംവിധായകനും നിർമ്മാണ കമ്പനിക്കും നോട്ടീസ് അയക്കുകയും ചെയ്തിരുന്നു . തിരക്കഥ നൽകി മൂന്ന് വർഷത്തിനകം രണ്ടാമൂഴം സിനിമ ചിത്രീകരണം തുടങ്ങുമെന്ന കരാർ ലംഘിച്ചതോടെയാണ് എംടി കോടതിയെ സമീപിച്ചത് . അതിനിടെ , അനുരജ്ഞന ശ്രമവുമായി സംവിധായകൻ ശ്രീകുമാർ മേനോൻ എംടിയെ കണ്ടെങ്കിലും ഫലമുണ്ടായില്ല . മലയാളം , ഇംഗ്ലീഷ് ഭാഷകളിൽ എഴുതിയ തിരക്കഥ തിരികെ നൽകുമ്പോൾ മുൻകൂർ വാങ്ങിയ പണം തിരികെ നൽകുമെന്ന് എംടി വാസുദേവൻ നായർ കോടതിയെ അറിയിച്ചിരുന്നു . രണ്ടാമൂഴം തിരക്കഥ തിരികെവേണമെന്ന എം ടി വാസുദേവൻ നായരുടെ നിലപാട് ഉറച്ചതെന്ന് അദ്ദേഹത്തിൻറെ അഭിഭാഷകൻ നേരത്തെ വ്യക്തമാക്കിയിരുന്നു . ശ്രീകുമാർ മേനോനുമായി ഇനി ഒരു തരത്തിലും എംടി സഹകരിക്കില്ലെന്ന് ഒരു സ്വകാര്യ വാർത്താ ചാനലിനോട് അഭിഭാഷകൻ ശിവ രാമകൃഷ്ണൻ പറഞ്ഞു . " ശ്രീകുമാർ മേനോനിലുള്ള വിശ്വാസം നഷ്ടപ്പെട്ടതാണ് മാറിചിന്തിക്കാൻ എംടിയെ പ്രേരിപ്പിച്ചത് . സംവിധായകനുമായി മുന്നോട്ട് പോകാൻ കഥാകൃത്തിന് താൽപര്യമില്ല . കരാറിലെ കാലാവധി കഴിഞ്ഞ സമയത്ത് വക്കീൽ നോട്ടീസ് അയച്ചുവെങ്കിലും ശ്രീകുമാർ മേനോന്റെ ഭാഗത്തുനിന്ന് മറുപടി ഉണ്ടായില്ല . തുടർന്നാണ് കേസിന് പോയത് . " രണ്ടാമൂഴം സിനിമയാക്കുക എന്നത് എംടിയുടെ ജീവിതാഭിലാഷമാണെന്നും അതിനുള്ള ശ്രമങ്ങൾ തുടരുമെന്നും അഭിഭാഷകൻ വ്യക്തമാക്കുന്നു .